DA-hoofsweep sterf op kantoorLorraine Botha (Foto: Twitter) Die Wes-Kaapse regering en die DA het hul skok uitgespreek oor die skielike heengaan van Lorraine Botha (57), hoofsweep van die DA in die Wes-Kaapse wetgewer. Sy is Woensdagoggend skielik en onverwags op kantoor oorlede. Botha word onthou as ŉ vriendelik en liefdevolle kollega, wat nie net deur haar eie party se mense hoog geag was nie, maar ook deur dié van ander partye. Botha is in 2014 tot die Wes-Kaapse provinsiale parlement verkies en het gedurende haar tyd as die voorsitter van die staande komitees oor onderwys, maatskaplike ontwikkeling asook die premier en grondwetlike aangeleenthede gedien. Sy het ook as koukusvoorsitter gedien totdat sy in Mei vanjaar as hoofsweep van die DA se Wes-Kaapse koukus aangestel is. Lorraine het ook as die DA-kiesafdelingshoof vir Bergrivier gedien. “Sy het die mense van die Wes-Kaap met sorg en toewyding gedien tydens haar loopbaan, wat haar verkies het as komiteevoorsitter van verskeie portefeuljes, en meer onlangs as ons hoofsweep,” sê Alan Winde, premier van die Wes-Kaap. “Dit is ’n rol wat sy aangeneem het met haar handelsmerktoewyding en elegante waardigheid.” Volgens Winde was dit egter nie die eerste rolle wat Botha vir die party beklee het nie. Sy was saam met haar man, Johan, jare lank deel van die DA-span aan die Weskus, en het hard op grondvlak gewerk om die party te laat groei. “Haar bydrae tot die DA, en tot Suid-Afrika en sy mense, sal altyd waardeer en onthou word.” Botha se man, Johan, is Januarie verlede jaar oorlede.